**Materská škola, Nábrežie mládeže 7, Nitra**

**S p r á v a**

**o výsledkoch a podmienkach výchovno-vzdelávacej činnosti**

**Materskej školy, Nábrežie mládeže 7, Nitra**

**za školský rok 2022/2023**

**Správa**

o výsledkoch a podmienkach výchovno-vzdelávacej činnosti

Materskej školy, Nábrežie mládeže 7, Nitra

za školský rok 2022/23

**Vypracovala:**

Mgr. Iveta Klobučníková

**Predkladá:**

Mgr. Iveta Klobučníková

riaditeľka MŠ

Nábrežie mládeže 7, Nitra

..........................................

Prerokované v pedagogickej rade Prerokované v Rade školy

MŠ Nábrežie mládeže 7, Nitra pri MŠ Nábrežie mládeže 7, Nitra

dňa: 30.08.2023 dňa: 12.10.2023

 **Stanovisko rady školy:**

 Rada školy **berie na vedomie**

 Správu o výsledkoch a podmienkach

 výchovno-vzdelávacej činnosti

 MŠ Nábrežie mládeže 7, Nitra,

 za školský rok 2022/23

 PaedDr. Gabriela Svocáková, PhD.

 ..............................................

 predseda Rady školy

 pri MŠ Nábrežie mládeže 7, Nitra

**Stanovisko zriaďovateľa:**

Mesto Nitra

**schvaľuje – neschvaľuje**

Správu o výsledkoch a podmienkach

výchovno-vzdelávacej činnosti

MŠ Nábrežie mládeže 7, Nitra

za školský rok 2022/23

......................................

za zriaďovateľa

 **Východiská a podklady:**

Správa je spracovaná v zmysle:

1. vyhlášky MŠ SR č. 435/2020 Z. z. o štruktúre a obsahu správ o výchovno-vzdelávacej činnosti, jej výsledkoch a podmienkach škôl a školských zariadení,
2. § 14 ods. 5 písm. d) zákona 596/2003 Z. z. o štátnej správe v školstve a školskej samospráve a o zmene a doplnení niektorých zákonov,
3. koncepcie rozvoja školy 2022 – 2027,
4. plánu aktivít školy a plánu vnútornej kontroly školy na školský rok 2022/23,
5. správy o činnosti Rady školy pri MŠ za šk. rok 2022/23,
6. podkladov k vyhodnoteniu aktivít školy v čiastkových správach a analýzach o výchovno-vzdelávacej činnosti v jednotlivých triedach MŠ za šk. rok 2022/23,
7. školského vzdelávacieho programu ,,Slniečko - pohybom k zdraviu".

 **S p r á v a**

**o výsledkoch a podmienkach výchovno-vzdelávacej činnosti**

**Materskej školy, Nábrežie mládeže 7, Nitra za šk. rok 2022/2023**

***1. Údaje o škole***

|  |
| --- |
| *Názov školy*: **Materská škola, Nábrežie mládeže 7, Nitra** |
|  *Adresa školy*: Nábrežie mládeže 7, 949 01 Nitra |
| *Tel. číslo*: 037/ 7331008  |
| *Webové sídlo:*  www.msnitra.org  |
| *Adresa elektr. pošty:* msnabreziemladeze@smsnitra.sk |
| *Vedúci zamest. školy:* Mgr. Iveta Klobučníková *funkcia:* riaditeľka školy Eleonóra Kováčiková *funkcia:* vedúca ZŠS pri MŠ  |

***2. Údaje o zriaďovateľovi školy***

|  |
| --- |
| *Názov:* Mesto Nitra |
| *Sídlo:* Štefánikova 60, 950 06 Nitra |
| *Tel. číslo:* 037/6502111 |
| *Adresa elektr. pošty:* podatelna@msunitra.sk, info@nitra.sk |

***3. Informácie o rade školy***

Rada školy pri MŠ Nábrežie mládeže v Nitre bola ustanovená v zmysle § 24 zákona č. 596/2003 Z. z. o štátnej správe v školstve a v školskej samospráve a o zmene a doplnení niektorých zákonov v znení neskorších predpisov. V šk. roku 2022/23 sa uskutočnili 2 stretnutia. 27.09.2022, prijaté uznesenie:

-zápisnicu z doplňujúcich volieb nového člena Rady školy Materskej školy, Nábrežie mládeže 7, Nitra odovzdať zriaďovateľovi Mesto Nitra.

20.06.2023, prijaté uznesenie:

- oboznámiť nových členov rady školy so Štatútom rady školy,

- pripraviť záverečnú správu o vvč za šk. rok 2022/23.

Kontaktné údaje rady školy: msnabreziemladeze@smsnitra.sk

***Členovia rady školy:***

|  |  |  |  |
| --- | --- | --- | --- |
| *P.č.* | *Meno a priezvisko:* | *Funkcia:* | *Zvolený (delegovaný ) za:* |
| 1. | PaedDr. Gabriela Svocáková, PhD. |  predseda | zákonných zástupcov |
| 2. | Juraj Madunický | člen | zákonných zástupcov |
| 3. | Zuzana Vajíčeková |  člen | zákonných zástupcov |
| 4. | Mgr. Katarína Trubinská |  člen | pedagogických zamestnancov |
| 5. | Katarína Koprnová |  člen | pedagogických zamestnancov |
| 6. | Monika Chňapeková |  člen | nepedagogických zamestnancov |
| 7. | Mgr. Miloslav Špoták |  člen | zriaďovateľa |
| 8. | Darina Mikulášiková |  člen | zriaďovateľa |
| 9. | JUDr. Oliver Pravda LLM. |  člen | zriaďovateľa |

Uznesením MZ v Nitre číslo 101/2023-MZ zo dňa 23.3.2023 boli do RŠ delegovaní :

|  |
| --- |
| PaedDr. Mária Orságová |
| Mgr. Miroslav Špoták |
| Andrej Sitkey |

***4. Údaje o počtoch detí v školskom roku 2022/23***

***A)***

|  |  |  |  |
| --- | --- | --- | --- |
| **Stav k 15.09.2022: 110** |  | **Stav k 31.08.2023: 119** |  |
| **Počet tried**  | **Počet** **detí** | **Integrované** | **Počet detí****pokr. PPV** | **Počet detí** **so ŠVVP** |  **Počet detí** |  **Integrované** | **Počet detí****pokr. PPV** | **Počet detí so ŠVVP** |
| I. | 14 | 0 | 0 | 0 | 21 | 0 | 0 | 0 |
| II. | 22 | 0 | 0 | 0 | 22 | 0 | 0 | 0 |
| III. | 22 | 0 | 0 | 0 | 23 | 0 | 0 | 0 |
| IV. | 22 | 0 | 0 | 0 | 23 |  0 | 0 | 0 |
| V. |  23 |  0 |  1 |  0 |  23 |  0 |  1  |  0 |
| VI.Šp.tr. |  7 | 0 | 3 | 7 |  7 | 0 | 3 | 7 |

Počet detí plniacich povinné predprimárne vzdelávanie v šk. roku 2022/23 spolu: 39 detí

***B) Údaje o počte detí, ktoré k 31.08.2023 ukončili predprimárne vzdelávanie (zapísaných do ZŠ):***

|  |  |
| --- | --- |
| **Počet detí, ktoré ukončili predprimárne vzdelávanie** (nastúpia do ZŠ): | **Pokračujú v plnení predprimárneho vzdelávania** (zostávajú v MŠ): |
|  32 |  3 |

 ***Údaje o počte detí so švvp, ktoré k 31.08.2023 ukončili predprimárne vzdelávanie:***

|  |  |
| --- | --- |
| **Počet detí, ktoré ukončili predprimárne vzdelávanie** (nastúpia do ZŠ): | **Pokračujú v plnení predprimárneho vzdelávania** (zostávajú v MŠ): |
|  4 |  0 |

***C) Počet prijatých detí (****od školského roka, v ktorom sa správa vypracúva):*

|  |  |
| --- | --- |
| **Počet prijatých detí****šk. rok 2022/23:** | **Počet detí so švvp:** |
|  32 |  3 |

***5. Údaje o počte zamestnancov a plnení kvalifikačného predpokladu pedagogických***

 ***zamestnancov***

|  |  |
| --- | --- |
| ***Materská škola*** | ***Počet*** |
| Zamestnanci MŠ | 22 |
| ***T toho PZ\**** |  |
| Z počtu PZ | 14 |
| - kvalifikovaní | 14 |
| ***-*** nekvalifikovaní | 0 |
| - dopĺňajú si vzdelanie | 0 |
| ***Z toho NZ\*\**** |  |
| Z počtu NZ | 3 |
| - školský psychoĺóg \*\*\* | *0* |
| - špeciálny pedagóg |  2  |
| - upratovačky  | 3 |
| - ostatní | 0 |
| ***Školská kuchyňa a jedáleň*** | 5 |
| ***Spolu počet zamestnancov MŠ + ZŠJ pri MŠ*** | 22 |
| Z celkového počtu zamestnancov školy počet PZ | 14 |

***6. Aktivity a prezentácia materskej školy na verejnosti***

Prezentácia na verejnosti: vystúpenia pre starých rodičov, vyrezávanie tekvíc, ochutnávka, výstava Plody jesene, vianočné besiedky, olympiáda, výstava detských výtvarných diel v galérii J. Studeného, prehliadka tvorivosti špeciálnych škôl, Deň matiek, rozlúčky s predškolákmi, ukážky O2 Športovej akadémie, tanečné vystúpenie tanečného krúžku pre rodičov a verejnosť.

Aktivity a akcie v MŠ: tvorivé dielne, planetárium, bezpečko, detské divadelné predstavenia, Nové divadlo, kurz korčuľovania, kurz plávania, Deň rodiny, MDD, Evička nám ochorela, Malí záchranári, noc v škôlke, Jazdím jazdíš, jazdíme k európskemu týždňu mobility, na bicykli do brezáku, fyzikálne pokusy, indiánsky deň.

***7.Údaje o projektoch školy***

|  |  |  |  |
| --- | --- | --- | --- |
| **Názov projektu** | **Termín začatia realizácie projektu** | **Termín ukončenia realizácie projektu** | **Cieľ** |
| **ZELENÝ ŠKOLSKÝ DVOR** | **2019** | Prebieha | **Oddychové zelené zóny na školskom dvore – získavať vzťah k prírodnému prostrediu, k zeleni, uplatňovať starostlivosť o stromy, kríky a kvety.** |
| **EVIČKA NÁM OCHORELA** | **2001** |  **r**ealizované | **Osvojovať si vedomosti o starostlivosti o svoje zdravie, o predchádzaní detským úrazom a ošetrovaní drobných úrazov.**  |
| **BEZPEČKO** | **2009** | realizované | **Uvedomovať si dôležitosť  vlastnej bezpečnosti, učiť sa bezpečnému prechádzaniu cez cestu, poznať semafor, bezpečne jazdiť na bicykli.** |
| **MALÍ ZÁCHRANÁRI** | **2010** |  realizované | **Riešiť krízové situácie, poznať prácu polície, hasičského zboru a kinológov.** |
| **OCHUTNÁVKA – ZDRAVÉ NÁTIERKY** **(NAPPO)** | **2005** | realizované | **Formovať zdravý životný štýl, prostredníctvom zdravej výživy bojovať proti obezite.** |
| **VYREZÁVANIE TEKVÍC, VÝSTAVA PLODY JESENE** | 2019 | realizované | Dodržiavať tradície, rozvíjať si zručnosti, fantáziu, podporovať komunitné aktivity a spoločné sktivity detí rodičov. |
|  **DEŇ RODINY** | 2017 | realizované | Otvoriť MŠ okolitému prostrediu, rodinám s deťmi, zúčastniť sa aktívnych, tvorivých, poznávacích a športových aktivít spolu s rodinou.  |
| **O2 Športová akadémia M. Tótha** | 2019 |  realizované | Pohybom a pohybovými aktivitami bojovať proti obezite, využívať skúsenosti a príklad vrcholového športovca. |
| **DOROTKA** | 2017 |  Neuskutočnené z organizačných dôvodov | Pozitívnymi príkladmi mladých ľudí dobrovoľníkov získavať skúsenosti o lekárskej pomoci, darcovstve krvi. |
| **E- TWINNING** | 2017 |  Prebieha | Nadväzovať a rozvíjať partnerské vzťahy MŠ s inštitúciami predprimárneho vzdelávania v zahraničí.  |
| **EURÓPSKY TÝŽDEŇ MOBILITY**  | 2019 |  Realizované | Získavať návyk na bezpečnú chôdzu po chodníku, cez prechod pre chodcov a bezpečnú jazdu na bicykli – aktivity na dopravnom ihrisku, na ceste ku rieke. |
| **DAJME SPOLU GÓL!** | 2017 |  Nezrealizované z organizačných dôvodov. | Zdokonaľovať základné lokomočné pohyby prostredníctvom hier a pohybových aktivít s loptou pod dozorom odborníkov. |

***8. Údaje o výsledkoch inšpekčnej činnosti***

 V školskom roku 2022/23 nebola vykonaná inšpekčná činnosť ŠŠI.

V mesiaci február 2023 sa uskutočnila depistáž v spolupráci s CPPPaP a CŠPP zameraná na zistenie úrovne školskej zrelosti detí povinne plniacich PPV. Absolvovalo ju 39 detí, z toho 38 detí povinne plniacich PPV,1 dieťa predčasne plniace PPV, z toho 4 detí zo špeciálnej triedy pre deti s mentálnym postihnutím. Zo všetkých detí bolo 3 deťom odporučené pokračovanie plnenia povinného predprimárneho vzdelávania v ďalšom šk. roku 2023/24.

***9. Priestorové a materiálno-technické vybavenie školy***

Materská škola, Nábrežie mládeže 7, Nitra sa nachádza na sídlisku Chrenová I. pod popisným číslom 7. Je to prízemná budova so 6-timi triedami, 5 tried má samostatný vchod, šatňu, umyváreň, WC, spálňu, herňu. Trieda detí so špeciálnymi výchovno-vzdelávacími potrebami má spoločnú šatňu a sociálne zariadenie s ďalšou triedou. Stravovanie sa uskutočňuje v spoločnej jedálni v dvojzmennej prevádzke.

 Pohybové aktivity, hry, zdravotné cvičenia prebiehajú v priestrannej telocvični, v ktorej je dostatok telovýchovného náradia a náčinia. Telocvičňa sa využíva nielen na výchovu a vzdelávanie detí, ale aj na tvorivé dielne, krúžkovú činnosť, besiedky, divadlá a ďalšie kultúrno-spoločenské podujatia. V budove sa nachádzajú ďalšie miestnosti: riaditeľňa, samostatná jedáleň, kancelária školského stravovania, kuchyňa, sklady a logopedická – relaxačná miestnosť.

 Jednotlivé triedy spĺňajú estetické požiadavky, sú útulné, príjemné, prostredie v nich je harmonické a dostatočne podnetné. Odrážajú sa v ňom každodenné pokroky, zmeny a novinky realizovaného výchovno-vzdelávacieho procesu.

 Materiálne vybavenie zohľadňuje potreby detí, pomáha poskytovať priame, bezprostredné zážitky, iniciatívu a podporuje ich vnútornú motiváciu, spĺňa potrebné požiadavky. Aj tento školský rok sme doplnili kabinety o nové didaktické pomôcky. V MŠ je dostatok aktuálneho moderného didaktického materiálu na uskutočňovanie výchovno-vzdelávacieho procesu vo všetkých vzdelávacích oblastiach a na výtvarné aktivity. Každá trieda je pripojená na internet a vybavená interaktívnou tabuľou, PC. Hrové kútiky, centrá na aktivity a hru detí sú v triedach vybavené účelovo. Školský areál tvoria dostatočne veľké trávnaté plochy, ihriská, pieskoviská, preliezačky, hojdačky a chodníky na bicyklovanie a kolobežkovanie. Súčasťou sú aj zelené oddychové zóny.

***10***. ***Výsledky výchovno-vzdelávacej činnosti v jednotlivých triedach, pozitíva, negatíva, návrhy na ich odstránenie***

V školskom roku 2022/2023 sme postupovali vo výchovno-vzdelávacom procese podľa Školského vzdelávacieho programu ,,*Slniečko – pohybom k zdraviu*“. Formy, metódy a prostriedky vo výchovno-vzdelávacom procese sme používali v súlade s aktuálnymi požiadavkami vzdelania a kultúrnej gramotnosti súčasnej modernej spoločnosti, zohľadňovali sme potreby detí, ich vývinové osobitosti, individuálne zvláštnosti, profiláciu a podmienky materskej školy.

 U 3 ročných detí sme eliminovali adaptačný stres na minimum postupným oddeľovaním dieťaťa od rodiča a empatickým prístupom sme novým deťom od prvého dňa vytvárali podmienky pre úspešnú adaptáciu a socializáciu.

 Vo vzdelávacích aktivitách sme využívali spontánne a zámerné učenie, v primeranej miere situačné rozhodovanie – reagovali sme na potreby a záujmy detí ako aj na ich rozdielnu rozvojovú úroveň.  Snažili sme sa uplatňovať všetky zásady, najmä zásadu cieľavedomosti, aktivity, názornosti a primeranosti. Rešpektovali sme potreby detí a možnú dĺžku udržania pozornosti detí vzhľadom na vývinové osobitosti a zákonitosti psychohygieny. Aktivity sme realizovali v priebehu hier a hrových činností, ako samostatnú organizačnú formu počas dňa, i v rámci pobytu vonku a činností popoludní. Využívali sme skupinovú, frontálnu, individuálnu formu práce, aj činnosť vo dvojiciach.

 Vo všeobecnosti môžeme v jednotlivých vzdelávacích oblastiach za tento školský rok 2022/23 skonštatovať nasledovné zistenia:

* ***Vzdelávacia oblasť Zdravie a pohyb***

Pohyb si detí rozvíjali v pohybových a hudobno-pohybových hrách, zdravotných cvičeniach, v tanci primeranom veku, v naháňačkách. Postupne si osvojovali telovýchovné názvoslovie, správne držanie tela, koordináciu pohybov, presnosť cvičenia, zdokonaľovali si správnu techniku základných lokomočných pohybov, správneho dýchania, jemnú a hrubú motoriku. Zvyšovala sa im pohybová výkonnosť, upevňovali si vôľové vlastnosti, získavali sebakontrolu, schopnosť akceptovať pri pohybe a cvičení kamaráta. Deti sa pohybovali v interiéri MŚ v triedach, ale aj v exteriéri – v Brezovom Háji, pri rieke, na dopravnom ihrisku. Zamerali sme sa hlavne na pohyb na čerstvom vzduchu, čo je v súlade so zameraním MŠ. Viedli sme deti k tomu, aby zvládali aj dlhšie vychádzky ( park Na Sihoti, Agrokomplex, DAB, rieka...).

V súvislosti s podoblasťami **zdravie,  zdravý životný štýl** **a hygiena** deti identifikovali typické znaky ochorenia, upevňovali si hygienické návyky, pravidelne sa otužovali, obmedzovali sme ich v konzumácii sladkostí a uvádzali príklady zdravej výživy (strava v MŠ). V rôznorodých pohybových, vzdelávacích a preventívnych aktivitách deti plnili ciele ***Národného programu prevencie obezity*** – ***NAPPO.***

Negatívne zistenia - problémy so zaväzovaním šnúrok (jemná motorika)

 - nesprávne držanie tela

 - obezita niektorých detí

Pozitíva – získavanie trvalého návyku na pohyb

* realizácia zdravotných cvičení ráno na čerstvom vzduchu, realizácia TV vonku v

prírode

Návrhy na odstránenie nedostatkov – využívať cviky na správne držanie tela každý deň

 - zatraktívniť pohyb hudbou

 -využívať prirodzený pohyb: lezenie, skákanie...

* ***Vzdelávacia oblasť Jazyk a komunikácia***

Využívaním rôznorodej detskej literatúry si deti rozvíjali hovorenú podobu jazyka, komunikáciu a získavali tak základy jazykovej gramotnosti. Slovná zásoba je u detí individuálna, líši sa vekom, jazykovou úrovňou a závisí u detí aj od správnej výslovnosti. Mladšie deti majú problémy s artikuláciou a preto je ich reč menej zrozumiteľná. Starším deťom s takýmito problémami sme odporučili logopéda. Deti sme zapájali do rozhovorov a diskusií, tých menej zdatných sme povzbudzovali a nechali im dosť času a priestoru na vyjadrenie. Učiteľky využívali hlasné čítanie, čítanie s porozumením, krátke literárne útvary, deti recitovali, dramatizovali. Demonštrovali funkcie písanej reči tak, aby deti získali predstavu o nej, ako o dorozumievacej činnosti. Deti odpovedali na otázky, kládli otázky, domýšľali príbehy, vyvodzovali význam slov. Spoznávali literárne žánre, knihy, získavali informácie, ponaučenie, zabavili sa poznávali niektoré písmenká abecedy. Postupne získavali vzťah ku knihám, učili sa v nej správne listovať, ukladať do knižnice.

Pozitíva – deti majú radi všetky druhy detskej literatúry

 - radi spoznávajú písmená, obkresľujú ich, vyznačujú a vyhľadávajú v texte, radi si píšu svoje meno

 - baví ich recitovať, dramatizovať

Negatívne zistenia – poškodzovanie kníh

 - rodičia deťom málo čítajú

 - zlá výslovnosť a rodičia odkladajú návštevu logopéda

 - získať slovo primeraným spôsobom (neprekrikovať sa)

 - používanie nárečia

 - problémy pri reprodukcii čítaného

 - slabé verbálne prezentovanie sa

Návrhy na odstránenie nedostatkov – využívanie triednych knižníc

* opravovanie výslovnosti, osobný príklad učiteľky, recitácia, čítanie
* dramatizácie a cvičenia na rozvoj komunikačných zručností
* spolupráca rodiny a školy
* čítanie s porozumením, kladenie otázok
* rešpektovať metodické odporúčania na podporu rozvoja komunikačných zručností
* odporučiť rodičom logopedickú starostlivosť
* ***Vzdelávacia oblasť Matematika a práca s informáciami***

Deti prostredníctvom plnenia cieľov tejto vzdelávacej oblasti získali základy matematického myslenia a kladného vzťahu k matematike, k rozvíjaniu logického myslenia prostredníctvom hier a prirodzených činností. Predškoláci poznajú číselný rad, vedia odobrať, pribrať predmety a spočítať, vytvoria skupinu predmetov, obrázkov, hračiek, ovocia, zeleniny. Učiteľky im vytvárali situácie, kde sa rozdeľuje na časti s rovnakým počtom, na polovicu, následne kontrolovali správnosť riešenia. Orientovali sa v priestore triedy, materskej školy, školského dvora, sídliska. Hľadali dvojice, trojice, posudzovali čo je bližšie, ďalej, merali, vážili aj netradičnými spôsobmi. Používali primerané digitálne technológie - interaktívne tabule, včielku Bee bot, Logico primo, autokorektívne karty, PC, fotoaparát, tablet, na získavanie informácií v obmedzenom čase.

Pozitíva– deti majú radi všetky aktivity súvisiace s matematikou

* radi počítajú, poznávajú číslice, priraďujú počet k predmetom
* majú radi geometriu v bežnom živote
* vedia zhotovovať objekty podľa technického náčrtu

Negatívne zistenia- majú problémy pri riešení slovných úloh

 - problémy s pravo-ľavou orientáciou

 - málo aktivít zameraných na podporu finančnej gramotnosti

 - pohyb v štvorcovej sieti pomocou symbolov

Návrhy na odstránenie nedostatkov – zaraďovať slovné úlohy primerané veku do bežných

 hier a aktivít

 - zvýšiť počet hier na rozvoj logického myslenia

 - využívať v každodenných aktivitách orientáciu (vpravo, vľavo)

 - zaraďovať viac aktivít, hier a situácií na podporu finančnej gramotnosti

 - častejšie využívať bee-bot na pohyb v štvorcovej sieti

* ***Vzdelávacia oblasť Človek a spoločnosť***

Deti sa naučili orientovať v blízkom okolí pozorovaním a následne zdieľali zážitky v rozhovoroch, námetových hrách, dramatizácii a vo výtvarných činnostiach. V dopravnej výchove spoznávali pravidlá cestnej premávky a dopravných pravidiel vo vzťahu k dieťaťu. Prakticky si overili svoje vedomosti a schopnosti v spolupráci s políciou na dopravnom ihrisku. Poznávali štátne symboly SR, hymnu, inštitúcie v meste a v Bratislave, identifikovali príbuzenské vzťahy v rodinách. Učili sa riešiť problémy kompromisom, vyjadrujú svoje pocity, aktuálny citový vzťah, správajú sa sebaisto, čo sa najviac prejavovalo pri verejných vystúpeniach na konci šk. roka.

* ***Vzdelávacia oblasť Človek a príroda***

Deti získavali základné predstavy o prírode a prírodných javoch, poznajú ročné obdobia, ovocie, zeleninu, pozorovali počasie, identifikovali rozdiely medzi zvieratami v spôsobe pohybu, potravy, pomenovávali mláďatá. Niektoré deti sú v tejto oblasti mimoriadne aktívne. Opisovali podmienky rastu rastlín, opisovali ľudské telo, Zem ako súčasť vesmíru, poznávali význam vody, diskutovali o vzduchu, skúmali, poznávali, pomenovávali a hľadali súvislosti. Návšteva mobilného planetária im zabezpečila lepšie poznatky o vesmíre.Experimentovali, bádali (svetlo, tiene, topenie, tuhnutie...), snažili sme sa, aby deti získali vedomosti z tejto oblasti predovšetkým priamo v prírode.

* ***Vzdelávacia oblasť Človek a svet práce***

Deti si rozvíjali základné zručnosti pri používaní nástrojov potrebných k životu. Modelovali a vyrábali objekty z prírodnín, zdôvodňovali využitie vymenovaním vlastností, ktorými sa od seba odlišujú. Pracovali podľa jednoduchého kresleného postupu. Poznávali tradičné remeslá, pracovnú náplň niektorých profesií. Učiteľky im vytvárali dostatočný priestor, aby mohli deti prakticky manipulovať s drobnými predmetmi a rôznymi materiálmi.

*Pozitíva:* - pozorovali, opisovali, porovnávali, zisťovali, priraďovali, rozpoznávali, používali

 nové pojmy, oboznamovali sa, vyhľadávali, identifikovali vlastnosti, javy, živú a

 neživú prírodu, spoločnosť a svet okolo nás

 -využívanie vhodných didaktických pomôcok

*Negatívne zistenia:* - nechať deti odprezentovať svoje postrehy z bežného života o svete, prírode, človeku, práci, jednotlivých javoch a skutočnostiach...

-neubližovať drobným živočíchom, netrhať kvety, stromy, kríky

*Návrhy na odstránanie nedostatkov:* - zatraktívniť učebné situácie zážitkovým učením

 -striedanie spontánnych a riadených činností

 -viac zaraďovať do vvč experimenty, bádanie

* ***Vzdelávacia oblasť Umenie a kultúra – hudobná výchova a výtvarná výchova***

Deti si rozvíjali elementárne hudobné schopnosti, zručnosti, návyky. Rytmus prežívali prostredníctvom rytmizovaného slova, pohybu a hry na telo. Využívali v plnej miere rytmické nástroje Orfovho inštrumentára. Vo vokálnych činnostiach spievali piesne, vhodné pre detského interpreta a viedli sme ich k počúvaniu hudby. Pri HPH sme sa zamerali na kultivovanie pohybu, tancovali. Postupne sme dosahovali, že vyjadrovali svoje predstavy výtvarne, prostredníctvom experimentovania s farbami. Kreslili, maľovali, strihali, lepili, modelovali, vytvárali rôzne kompozície. Tí najmenší veľmi radi skladali papier. Naučili sa pomenovať svoj výtvor, robili detaily postavám zvieracím aj ľudským. Niektorí predškoláci sa zúčastnili výtvarných súťaží.

 *Pozitíva:*  -deti prezentovali svoje výtvarné práce na nástenkách,  tanečnými a hudobnými

 vystúpeniami pred rodičmi a verejnosťou

* Výstava našich detských výtvarných prác v Galérii J. Studeného

*Negatívne zistenia:* -nesprávne dýchanie pre speve

*Návrhy na odstránenie nedostatkov:* - obmedziť využívanie reprodukovanej hudby

 -viac využívať spev detí, aj pri tanci

 **Deti so špeciálnymi výchovno-vzdelávacími potrebami**

 Vo výchove a vzdelávaní detí so špeciálnymi výchovno-vzdelávacími potrebami v špeciálnej triede pre deti s mentálnym postihnutím sme postupovali podľa ***Vzdelávacieho programu pre deti so zdravotným znevýhodnením - predprimárne vzdelávanie,*** platný od 1.9.2017 ***pre deti s mentálnym postihnutím.*** Výchova a vzdelávanie sa uskutočňovalo v súlade s rešpektovaním špecifických osobitostí vyplývajúcich z mentálneho postihnutia – *ľahký stupeň MP,* individuálnych možností a schopností dieťaťa, nadväzovalo sa na odbornú diagnostiku a odporúčania CŠPPaP.

 V triede bolo tento školský rok 7 detí. *Odborný prístup* zabezpečovali 2 špeciálni pedagógovia a 2 pedagogickí zamestnanci, ktorí v plnej miere využívali potrebnú individuálnu, ale aj skupinovú prácu s dieťaťom, uplatňovali špecifické metódy výchovy a vzdelávania s využitím adekvátnych didaktických pomôcok.

 *Organizácia denných činností* bola flexibilná, prispôsobovala sa individuálnym potrebám každého dieťaťa, zohľadňovala aktuálny psychický a fyzický stav dieťaťa. Dbalo sa na optimálny biorytmus a bezstresové prostredie. Tento školský rok neprebiehala individuálna logopedická intervencia v spolupráci s CŠPPaP z organizačných dôvodov a zmien. Narušenú komunikačnú schopnosť detí sme čiastočne odstraňovali v hrách a cvičeniami na podporu rozvoja reči a jazykových schopností dieťaťa. Ďalšiu logopedickú starostlivosť zabezpečovali rodičia mimo MŠ. *Špeciálne cvičenia* boli zamerané na rozvíjanie zmyslového vnímania (zrakového, hmatového, koordinácie oko – ruka, rozvoj jemnej a hrubej motoriky, rozvoj komunikačnej schopnosti, grafomotorické cvičenia) a realizovali sa denne.

 Čiastočne sme splnili povinné *materiálno-technické zabezpečenie*: kompenzačné a rehabilitačné pomôcky potrebné k typu zdravotného znevýhodnenia, schodolez, oddychové relaxačné vaky, logopedické pracovisko vybavené didaktickými pomôckami, terapeutická a rehabilitačná miestnosť. Vo vnútri triedy sme mali dostatočný priestor pre rehabilitáciu a odpočinok.

 Vo výchovno-vzdelávacom procese boli deti neustále motivované,  učili sa priamou skúsenosťou a pozorovaním. Zohľadňovali sme u nich poruchy sociálnej adaptácie a spoločenskú nesamostatnosť a postupne sme ich oboznamovali s prostredím, s ostatnými deťmi, so zamestnancami a dianím v MŠ. Využívali sme *metódy* viacnásobného opakovania informácie, multisenzorického sprostredkovania informácie, optimálneho porozumenia a zapamätania, sprostredkovania informácie náhradnými komunikačnými systémami, intenzívnej stimulácie a spätnej väzby, algoritmizácie obsahu vzdelávania aplikácie individuálnych vzdelávacích programov. Používali sme hračky a pomôcky, ktoré boli zamerané na rozvoj kognitívnych procesov dieťaťa: zrakového a sluchového vnímania, vštepenie a uchovanie v pamäti, spracovanie a vybavenie informácií, rozpoznania a definovania vecí, javov, rozlíšenia, deduktívneho a induktívneho myslenia, analytického myslenia.

 *Integrácia detí prebiehala hlavne* počas zdravotných cvičení, činností zabezpečujúcich životosprávu, pobytu vonku a spoločných akcií s deťmi z ostatných tried. 3 deti sa zapájali do vzdelávacích aktivít v triede 5-6 ročných detí pravidelne.

* ***Vzdelávacia oblasť Jazyk a komunikácia***

Narušenému vývoju reči, rozšíreniu malej slovnej zásoby, nedokonalej stavbe vety a výraznejšej artikulácii sme sa venovali v hrách, krátkych jazykových cvičeniach, vzdelávacích aktivitách, aj v bežných každodenných situáciách. Deti napodobňovali, opakovali slová, krátke vety, recitovali básne, riekanky. Snažili sa odpovedať na otázky jednoslovnou, viacslovnou odpoveďou, niekedy reagovali neslovne, gestami. Viedli sme s nimi krátke rozhovory, pokúšali sme sa spolu o malé diskusie, stavali sme na jestvujúcej schopnosti komunikácie a posúvali ju na vyššiu úroveň. Všetky deti poznajú svoje meno a meno svojho kamaráta. Vyjadrujú svoje potreby a želania samostatne, alebo pomocou učiteľa. 2 staršie deti dokázali vzhľadom k druhu postihnutia čiastočne počúvať s porozumením.

* ***Vzdelávacia oblasť Matematika a práca s informáciami***

Spomalené a narušené poznávacie schopnosti detí sme rozvíjali v individuálnych činnostiach a názorne  pomocou množstva didaktických pomôcok, ale aj aktivít, ktoré deti vykonávali radi: manipulovanie, konštruovanie, porovnávanie, priraďovanie, skladanie, vkladanie. Nedostatočnú diferenciačnú schopnosť sme eliminovali manipuláciou s reálnymi predmetmi, obrázkami, tvarmi. Zmysel pre orientáciu v priestore si deti získavali hľadaním predmetov v známom prostredí. Žiadne dieťa nezvládlo pravo-ľavú orientáciu. 3 deti zvládli počítať do 5.

* ***Vzdelávacia oblasť Človek a príroda***

Pri realizácii cieľov deti využívali jednoduché pozorovania prírody, jednoduché pokusy a hlavne praktické činnosti. Volili sme primerané špeciálno-pedagogické metódy, ktoré sa opierajú o zmyslové poznávanie detí. Podľa potreby sme pracovali s deťmi individuálne. Deti si osvojovali poznatky aj cez internet. Niektoré deti poznajú jednoduché vzájomné vzťahy a súvislosti v prírode (napr. znaky ročných období).

* ***Vzdelávacia oblasť Človek a spoločnosť***

 Kontakty s ostatnými deťmi v triede nadväzovali rôznymi stimulačnými hrami. Postupovali sme pomaly a opatrne. Až neskôr sme ich zoznamovali s deťmi z iných tried a ostatnými dospelými. Na výrazne zníženú dĺžku koncentrácie detí, malú zvedavosť a ľahko odkloniteľnú pozornosť bola účinná najmä motivácia. Časové pojmy sa učili chápať v spojení s činnosťami, ktoré sa pravidelne v MŠ vykonávajú. Prostredníctvom častých vychádzok sa naučili orientovať v najbližšom okolí školy.

* ***Vzdelávacia oblasť Človek a svet práce***

Pri plnení cieľov vzdelávacej oblasti Človek a svet práce prostredníctvom aktivít si rozvíjali motorické a pracovné zručnosti a návyky. Hrubú i jemnú motoriku si rozvíjali pri manipulácii s predmetmi a materiálmi. Praktické zručnosti – strihanie, navliekanie, vkladanie, si utvárali pomocou učiteľky zvýšeným individuálnym prístupom, pohyby neustále opakovali. Vychádzali sme z aktuálnej dosiahnutej úrovne dieťaťa. Správny úchop dosiahli v tomto školskom roku 2 deti, 2 deti zvládli samostatne strihať. Museli sme znižovať čas na vykonanie pohybov vzhľadom na nedostatky detí vo vôľovej oblasti.

* ***Vzdelávacia oblasť Umenie a kultúra- hudobná výchova, výtvarná výchova***

Deťom sa páčili hudobné činnosti, do ktorých sa mohli zapojiť pohybom, tancom alebo rytmizovaním na orfov inštrumentár. Počúvali hudobné i nehudobné zvuky, čím si rozvíjali sluchové vnímanie. Pri nácviku piesní využívali tempo, rytmus, dynamiku a rozvíjali si sluchové vnímanie.

 Výtvarné činnosti prispeli k postupnému zlepšovaniu psychomotoriky, jemnej motoriky, maľovali, kreslili, obtláčali, lepili, individuálne, vo dvojiciach, v skupine. Obe zložky vzdelávacej oblasti majú i terapeutickú funkciu, čo sme dôsledne využívali.

* ***Vzdelávacia oblasť Zdravie a pohyb***

Všetky telovýchovné úkony sme prispôsobovali schopnostiam a možnostiam detí. Za pomoci rôzneho telovýchovného náradia a náčinia sme nenásilne rozvíjali ich elementárne motorické zručnosti, s tým spojené psychomotorické procesy a zlepšovali koordináciu pohybov. Zdravotné cvičenia boli zamerané na utváranie účelových pohybových zručností a kompenzáciu motorických nedostatkov. Dôležitým cieľom pre nás bolo utváranie základných hygienických návykov a samoobslužných zručností primerane možnostiam a schopnostiam detí. To sa nám podarilo u 6 detí.

*Pozitívne zistenia:*

* Skúmali, pozorovali a experimentovali.
* Používali edukačné programy, prostredníctvom ktorých si rozvíjali informačné kompetencie.
* Progresívne zmeny v osobnej komunikácii a vo vyjadrovacích schopnostiach.
* Čiastočné eliminovanie odchýlok v kognitívnom rozvoji detí.
* Uplatňovanie motivačných metód a metódy individuálneho prístupu.
* Úzka spolupráca s CŠPPP, CPPP a  rodinou.

***11. Údaje o finančnom a hmotnom zabezpečení výchovy a vzdelávania v materskej škole***

 Materská škola Nábrežie mládeže 7, ako organizačná jednotka Mesta Nitra bez právnej subjektivity, je napojená na rozpočet Mesta Nitra a informácie o financovaní škôl sú súčasťou záverečného účtu mesta Nitry, ktorý je zverejnený na webovom sídle mesta Nitry.

*Príspevky na čiastočnú úhradu nákladov spojených so zabezpečením školy:*

Za pobyt dieťaťa v MŠ prispieval zákonný zástupca na čiastočnú úhradu výdavkov mesačne do 31.12.2022 na jedno dieťa **20 €** na základe VZN mesta Nitra č.8/2019. Od 01.01.2023 sa v zmysle VZN Mesta Nitra č. 8/2019 v znení dodatku č. 1...č.6 výška mesačného príspevku zákonného zástupcu na čiastočnú úhradu výdavkov za pobyt dieťaťa v materskej škole určuje na **30 €.**

*Podmienky zníženia, zvýšenia a odpustenia príspevku*:

Zákonný zástupca neuhrádza príspevok na čiastočnú úhradu výdavkov a nákladov za dieťa:

a) ktoré má prerušenú dochádzku do materskej školy na viac ako 30 po sebe nasledujúcich kalendárnych dní z dôvodu choroby alebo z rodinných dôvodov preukázateľným spôsobom (lekárske potvrdenie, čestné vyhlásenie rodiča),

b) ktoré nedochádzalo do materskej školy v čase školských prázdnin (v mesiacoch júl a august), c) ak bola prerušená prevádzka materskej školy zapríčinená zriaďovateľom alebo inými závažnými dôvodmi; v týchto prípadoch uhrádza zákonný zástupca pomernú časť určeného príspevku. Alikvotná časť pre určenie pomernej časti na zaplatenie a vrátenie príspevku je 1€ na deň,

d) ak dieťa začalo plnenie predprimárneho vzdelávania v priebehu mesiaca alebo ukončilo plnenie predprimárneho vzdelávania v priebehu mesiaca z objektívnych príčin (ukončenie diagnostického pobytu, zdravotné dôvody a iné preukázateľné dôvody), bude zákonnému zástupcovi vrátená alikvotná časť za počet dní, počas ktorých nedochádzalo dieťa do materskej školy, z poplatku vo výške 1€ na 1 deň,

e) v prípade detí z jednej domácnosti ( súrodenci ) sa príspevok na čiastočnú náhradu výdavkov a nákladov za dieťa znižuje: - za každé ďalšie dieťa na 25 € s podmienkou, že v aktuálnom čase všetci súrodenci navštevujú materskú školu v zriaďovateľskej pôsobnosti Mesta Nitra.

***12. Spolupráca materskej školy s rodičmi***

 Spolupráca s rodičmi bola v tomto školskom roku na veľmi dobrej úrovni. Poskytli materiálno-technickú pomoc a finančnú pomoc prostredníctvom 2% z daní. Pedagogickí pracovníci pravidelne oboznamovali rodičov s výsledkami výchovy a vzdelávania ich detí konzultáciami a odporúčaním odbornej literatúry.

***13. Spolupráca materskej školy s inštitúciami***

 Materská škola v školskom roku 2022/23 spolupracovala s Centrom pedagogicko- psychologického poradenstva a prevencie, Centrom špeciálneho pedagogicko-psychologického poradenstva a prevencie, Radou školy a Rodičovským združením pri MŠ, ZŠ Nábrežie mládeže, Mestom Nitra, CVČ Domino, RUVZ, Galériou J. Studeného.

***Krúžková činnosť***: Deti si prostredníctvom týchto aktivít rozvíjali záujmy a špecifické kompetencie, pre ktoré majú predpoklady.

*Krúžok: Oboznamovanie sa s AJ* – uskutočňoval sa 1x do týždňa, 2 skupiny, v spolupráci s CVČ Domino.

*Krúžok: Výtvarná výchova* - uskutočňoval sa 1x do týždňa, 1 skupina, v spolupráci s ZUŠ Nitra.

*Krúžok: Tanečný* – uskutočňoval sa 1x do týždňa, 2 skupiny, v spolupráci so ZUŠ Nitra

*O2 športová akadémia M. Tótha –* uskutočňoval sa 1x do týždňa, v spolupráci s M. Tóthom

V Nitre: 21.08.2023 Mgr. Iveta Klobučníková

 riaditeľka MŠ